als_Latn dik_Latn sag_Latn
Procesi zgjat 30 ditë. Vlerësimi, me hartën e re të çmimeve
Ja dokumentet që duhen për kompensimin financiar
Të gjithë subjektet e shpronësuara që dëshirojnë të përfitojnë nga fondi i përcaktuar për kompensimin financiar të ish-pronarëve, mund të fillojnë dorëzimin e kërkesave në Agjencinë e Kthimit dhe Kompensimit të Pronave për t’u përfshirë në proces që nga dita e sotme. Këshilli i Ministrave ka përcaktuar se kërkesat nga subjektet e shpronësuara fillojnë të dorëzohen 5 ditë pas botimit në Fletoren Zyrtare të vendimit për kompensimin. I gjithë ky proces do të zgjasë një muaj, pra deri në datën 30 dhjetor dhe më pas AKKP-ja do të fillojë të shpallë fituesit e fondit prej 3 miliardë lekësh. Të gjithë subjektet e interesuara mund të paraqiten pranë Agjencisë së Kthimit dhe Kompensimit të Pronave, nga e hëna në të premte, nga ora 09.00 – 16.30, në adresën rruga “Muhamet Gjollesha”, pranë Fakultetit të Inxhinierisë së Ndërtimit, Nr. 54, Tiranë. Vlera e kompensimit për m2 do të jetë e bazuar në VKM-të përkatëse që do të miratohen për hartën e re të vlerës për Republikën e Shqipërisë. I interesuari për kompensim financiar duhet të dorëzojë në Agjencinë e Kthimit të Pronave kërkesën për kompensim në të holla, sipas formularit të posaçëm. Deklaratën për pranimin e kritereve për kompensim dhe titullin për njohjen dhe kompensimin e pronës, që, sipas rastit, mund të jetë vendim i Komisionit të Kthimit dhe Kompensimit të Pronave, ose Agjencisë së Kthimit dhe Kompensimit të Pronave, si dhe vendim i gjykatës, në rastet kur vendimet e sipërpërmendura janë ndryshuar në rrugë gjyqësore. Gjithashtu dokumentacioni përfshin planvendosjen përkatëse të vendimit, si edhe planin e rilevimit të pronës së njohur për kompensim në fragmentin e hartës treguese të regjistrimit të pasurive të paluajtshme dhe gjithashtu duhet edhe dëshmia e trashëgimisë. Më pas AKKP-ja verifikon dosjen dhe kërkon nga zyrat vendore të Regjistrimit të Pasurive të Paluajtshme, që, brenda 10 ditëve, të konfirmojnë, për regjistrimin e vendimit përkatës në ZVRPP, përcaktimin e gjendjes juridike aktuale të pronës dhe verifikimin nëse ajo ka ndryshuar nga momenti i daljes së vendimit me të cilin aplikohet. AKKP më pas kryen verifikimin në terren të gjendjes së pronës dhe mban procesverbalin përkatës. Përgatit planvendosjen e pronës që kompensohet dhe cakton në hartën e vlerës zonën ku ndodhet prona. AKKP llogarit vlerën e sipërfaqes që kompensohet dhe përgatit vlerësimin ligjor, ku shpjegohen me hollësi për secilin subjekt kërkues. Më pas AKKP merr vendimin për pranimin apo refuzimin e kërkesës për kompensim të subjektit të shpronësuar. U dërgon subjektit të shpronësuar, Avokaturës së Shtetit dhe zyrës vendore të Regjistrimit të Pasurive të Paluajtshme kopje të vendimeve të marra, për t’u dhënë mundësi të ushtrojnë kompetencat ligjore dhe më pas shpall listën e subjekteve fituese. (Publikim: Gazeta Metropol)
als_Latn als_Latn als_Latn